बोपन्ना-कुरैशी की जोड़ी ईस्टबर्न टूर्नामेंट से बाहर  
रोहन बोपन्ना और ऐसाम उल हक कुरैशी की जोड़ी ईस्टबर्न एटीपी टूर्नामेंट के क्वार्टर फाइनल में सीधे सेटों में हारकर खिताब की दौड़ से बाहर हो गई।
भारत के टेनिस खिलाड़ी रोहन बोपन्ना और पाकिस्तान के ऐसाम उल हक कुरैशी की शीर्ष वरीयता प्राप्त जोड़ी ईस्टबर्न एटीपी टूर्नामेंट के क्वार्टर फाइनल में सीधे सेटों में हारकर खिताब की दौड़ से बाहर हो गई।  पिछले सप्ताह गैरी वेबर ओपन जीतने वाली बोपन्ना-कुरैशी की जोड़ी को क्वार्टर फाइनल में बुल्गारिया के ग्रीगर दिमित्रोव और इटली के एंड्रेस सेप्पी की गैर वरीय जोड़ी के हाथों 5-7, 3-6 से मात झेलनी पड़ी। इस हार के साथ विंबलडन चैंपियनशिप से पहले इस अंतिम टूर्नामेंट में भारत की चुनौती समाप्त हो गई।  बोपन्ना और कुरैशी पहले सेट में चार में केवल एक और दूसरे सेट में एक भी ब्रेक प्वाइंट हासिल नहीं कर सके। अन्य भारतीय खिलाड़ी सोमदेव देववर्मन और सानिया मिर्जा इस टूर्नामेंट के अपने-अपने वर्गों से पहले ही बाहर हो चुके हैं।